## Odluka o izdavanju i prodaji prigodnoga srebrnoga kovanog novca "Ivan Meštrović"

### NN 11/2007 (31.1.2007.), Odluka o izdavanju i prodaji prigodnoga srebrnoga kovanog novca "Ivan Meštrović"

# HRVATSKA NARODNA BANKA

**486**

Na temelju članka 20. i članka 38. stavka 3. pod n) Zakona o Hrvatskoj narodnoj
banci (»Narodne novine«, br. 36/2001. i 135/2006.) Savjet Hrvatske narodne banke
na sjednici održanoj 24. siječnja 2007. donio je

## ODLUKU

### O IZDAVANJU I PRODAJI PRIGODNOGA SREBRNOGA KOVANOG NOVCA »IVAN MEŠTROVIĆ«

1. Hrvatska narodna banka izdaje prigodni srebrni kovani novac posvećen Ivanu
Meštroviću, najpoznatijem i najslavnijem hrvatskom kiparu te jednom od najvećih
suvremenih svjetskih umjetnika.
Hrvatska narodna banka izdaje ovaj prigodni srebrni kovani novac u suradnji s
Central Bank & Financial Services Authority of Ireland koristeći se kao
poveznicom radom Ivana Meštrovića »Djevojka s harfom«, koji je autor 1927.
izradio kao predložak za kovani novac Republike Irske u sklopu međunarodnog
natječaja, a kojim se motivom od 1965. Central Bank & Financial Services
Authority of Ireland koristi na svom službenom pečatu.
Hrvatska narodna banka izdaje prigodni srebrni kovani novac nominiran u kunama,
a Central Bank & Financial Services Authority of Ireland istodobno izdaje
prigodni srebrni kovani novac nominiran u eurima, a obje se kao zajedničkim
motivom na licu prigodnoga srebrnoga kovanog novca koriste radom Ivana
Meštrovića »Djevojka s harfom« u nakani da učvrste suradnju Republike Hrvatske i
Republike Irske i na tom području djelovanja.
2. Prigodni srebrni kovani novac iz točke 1. ove odluke Hrvatska narodna banka
izdaje u apoenu od 150 kuna, u količini od 3 000 komada i u ukupnom iznosu od
450.000,00 kuna.
3. Prigodni srebrni kovani novac iz točke 2. ove odluke bit će izrađen od srebra
stupnja čistoće 925/1000, u specijalnoj tehnici kovanja kojom se postiže kakvoća
polirane ploče, s visokosjajnim ravnim površinama i matiranim reljefnim
detaljima prigodnih motiva. Srebrni kovani novac imat će masu od 24 grama i
promjer od 37 milimetara.
4. Prigodni srebrni kovani novac od 150 kuna s lica izgleda ovako: u središnjem
dijelu prikaz je rada Ivana Meštrovića »Djevojka s harfom«. Uz rub, kružno s
lijeve na desnu stranu, ispisan je tekst »IVAN MEŠTROVIĆ« te godine »1883. –
1962.«.
5. Prigodni srebrni kovani novac od 150 kuna s naličja izgleda ovako: u
središnjem dijelu prikaz je dvaju kvadrata i dvaju listova djeteline, simbola
Republike Hrvatske i Republike Irske. Kvadrati i listovi djeteline postavljeni
su naizmjenično u dvije vodoravne razine, spojeni vrhovima u središnjem dijelu.
Unutar gornjega lijevog kvadrata ispisana je godina izdanja »2007.«, dok je u
donjemu desnom kvadratu prikaz grba Republike Hrvatske. U gornjoj polovici,
polukružno uz rub, ispisan je tekst »REPUBLIKA HRVATSKA«. U donjoj polovici, uz
rub, ispisana je oznaka nominalne vrijednosti »150« i oznaka novčane jedinice
»KUNA«.
6. Obod je prigodnoga srebrnoga kovanog novca od 150 kuna gladak.
7. Autor je motiva na licu prigodnoga srebrnoga kovanog novca Ivan Meštrović.
Autor je motiva na naličju prigodnoga srebrnoga kovanog novca i cjelokupnog
dizajna prigodnoga srebrnoga kovanog novca Damir Mataušić.
8. Hrvatska narodna banka od ukupno iskazane količine prigodnoga srebrnoga
kovanog novca iz točke 2. ove odluke 1 000 primjeraka prodavat će u pojedinačnom
pakiranju po cijeni od 300,00 kuna za komad.
Hrvatska narodna banka od ukupno iskazane količine prigodnoga srebrnoga kovanog
novca iz točke 2. ove odluke 1 000 primjeraka razmijenit će s Central Bank &
Financial Services Authority of Ireland za 1 000 primjeraka prigodnoga srebrnoga
kovanog novca od 15 eura radi formiranja kompleta s hrvatskim i irskim izdanjem.
Hrvatska narodna banka od ukupno iskazane količine prigodnoga srebrnoga kovanog
novca iz točke 2. ove odluke 1 000 primjeraka prodavat će u kompletu s prigodnim
srebrnim kovanim novcem od 15 eura koji izdaje Central Bank & Financial Services
Authority of Ireland, po cijeni od 750,00 kuna za komplet.
9. Prodaju prigodnoga srebrnoga kovanog novca iz točke 8. ove odluke obavljat će
Hrvatska narodna banka.
10. Prigodni srebrni kovani novac iz točke 8. ove odluke pustit će se u prodaju
1. veljače 2007.
11. Ova odluka stupa na snagu danom objave u »Narodnim novinama«.

O. br. 700/2007.
Zagreb, 24. siječnja 2007.

Predsjednik Savjeta
Hrvatske narodne banke
guverner
Hrvatske narodne banke
**dr. sc.
Željko Rohatinski**, v. r.

Odluka, NN 11/2007-486
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)